Ræktað veitt og eytt - Rætt við Óla Dúfu Ólafur Þór Jónsson býr á Hríshóli í Hvalfjarðarsveit ásamt konu sinni Ester Talledo . Húsinu fylgir nokkur landskiki , eða ríflega þrjú þúsund fermetrar . Garðurinn á Hríshóli var valinn sá fegursti í Hvalfjarðarsveit fyrir skömmu . Fyrir tíu árum þegar Ólafur Þór kaupir Hríshól var enginn garður þar , allavega ekkert í líkingu við þann sem nú gefur að líta . Þar eru trjágöng , tjörn og grashringur sem minnir á hringleikahús enda segir Ólafur að hugmyndin sé sótt þangað . Einnig má sjá viltar endur á vappi og dúfur á þaki sem eiga sér athvarf og skjól í garðinum og umhverfi hans . En fleira ber fyrir augu blaðamanns þegar gengið er um þessa paradís . Í bakgarðinum er refur í búri sem þar hefur búið síðustu tíu árin . Ólafur segir hann vera tilraunaverkefni á þann veg að rebbinn sé að stúdera hann , ekki öfugt . Einnig er í garðinum hjallur þar sem hákarl hangir til verkunar , kartöflur vaxa þar með miklum ágætum og svartar hænur sem verpa brúnum eggjum , spóka sig um , innan nets að vísu . Ýmiss listaverk prýða bæði hlaðið og garðinn . Þau eru öll eftir föður Ólafs , Jón Pétursson , sem er hagur í höndum . Mest ber á fuglum af ýmsum gerðum , enda kannski ekki nema von þar sem þeir feðgar deila því áhugamáli . Þeir höfðu báðir áhuga á því að veiða fugla en það hefur breyst hjá báðum . En Ólafur segist vera tvískiptur í áhuga sínum á fuglum . Áður fyrr hafi hann bæði stundað skotveiði og söfnun á fuglum en nú sé hann alveg hættur að skjóta fugla . En áhugi hans á fuglum varð einmitt til þess að hann fékk það viðurnefni sem flestir Skagamenn þekkja hann undir , Óli dúfa . Rætt er við Ólaf Jónsson í Skessuhorni sem kom út í dag .